ET Euroopa Liidu Teataja C 85/13

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

(2008/C 85/10)

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„SAN SIMÓN DA COSTA”

EÜ nr: ES/PDO/005/0359/19.08.2004

KPN ( X ) KGT ( )

Käesolevas kokkuvõttes esitatakse teavitamise eesmärgil spetsifikaadi põhipunktid.

1. Liikmesriigi pädev asutus:

Nimi: Subdirección General de Calidad y Promoción Agroalimentaria — Dirección General de Industria Agroalimentaria y Alimentación — Secretaría General de Agricultura y Alimentación del Ministerio de Agricultura, Pesca y Alimentación. España Aadress: Paseo Infanta Isabel, 1 E-28071 Madrid Telefon: (34) 913 47 53 94 Faks: (34) 913 47 54 10 E-post: —

2. Taotlejate rühm:

Nimi: D. Javier Piñeiro López (Quesería AS Fontelas) y otros productores Aadress: Lobán, 3 E-San Simón da Costa, Vilalba (Lugo) Telefon: (34) 982 52 57 88 Faks: (34) 982 52 57 88 E-post: as_fontelas@wanadoo.es Koosseis: tootjad/töötlejad ( X ) muud ( )

3. Toote liik:

Klass 1.3. Juust.

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus: „San Simón da Costa”

4.2. Kirjeldus: Lehmapiimast toodetud juust, millel on järgmised omadused:

— Kuju: meenutab pirni ja/või kuuli, terava tipuga.

— Koorik: suitsutatud, kõva, elastsuseta, 1–3 mm jämedune, ookerkollaka värvusega, mõnevõrra õline.

— Sisu: peene tekstuuriga, rasvane, poolkõva, poolelastne ja tihe, valge kuni kollaka värvusega, iseloomuliku lõhna ja maitsega.

— Augud: vähesed ümara või ebakorrapärase kujuga augud, mis on erineva suurusega, kuid herneterast siiski poole väiksemad.

— Kuivainesisaldus: vähemalt 55 %.

— Rasvasisaldus: vahemikus 45 % –60 % kuivainest.

— pH: vahemikus 5,0–5,6.

Kõnealuse päritolunimetusega juustu turustatakse kahel kujul:

Suured, laagerdunud vähemalt 45 päeva, lõpliku massiga vahemikus 0,8–1,5 kg ning 13–18 cm kõrgused.

Väikesed („Bufón”), laagerdunud vähemalt 30 päeva, lõpliku massiga vahemikus 0,4–0,8 kg ning 10–13 cm kõrgused.

4.3. Geograafiline piirkond: Kaitstud päritolunimetusega „San Simón da Costa” juustu valmistamiseks kasutatavat piima toodetakse ja juustud valmistatakse Terra Cha geograafilises piirkonnas, mis hõlmab järgmisi Lugo provintsis asuvaid haldusüksusi: Vilalba, Muras, Xermade, Abadín, Guitiriz, Begonte, Castro de Rei, Cospeito ja A Pastoriza.

4.4. Päritolutõend: Üksnes asjakohasesse registrisse kantud põllumajandusettevõtetest saadud piima võib kasutada kaitstud päritolunimetusega „San Simón da Costa” juustu valmistamiseks.

„San Simón da Costa” päritolunimetusega võib tähistada üksnes juustusid, mis on valmistatud, laagerdunud ja suitsutatud kontrolliasutuse peetavasse registrisse kantud juustumeiereides ning laagerdamis- ja suitsutusrajatistes.

Kõnealuste spetsifikaatide järgimise tagamiseks peab kontrolliasutus registreid järelevalve teostamise kohta loomakasvatusettevõtetes, juustumeiereides ja laagerdamisrajatistes. Kõiki juriidilisi ja füüsilisi isikuid, kelle vara on kantud kõnealustesse registritesse, samuti kõiki seadmeid ning toodangut kontrollitakse, et teha kindlaks, kas „San Simón da Costa” kaitstud päritolunimetust kandvad tooted vastavad spetsifikaadis sätestatud nõuetele.

Kontrollid põhinevad põllumajandusettevõtete ja seadmete ülevaatusel, dokumentide läbivaatamisel ning toormaterjalide ja juustude analüüsimisel. Kui avastatakse, et toormaterjal või juust ei olnud toodetud spetsifikaadi kohaselt või et juust ei vasta nõuetele või on märkimisväärsete kahjustustega, ei või asjaomaseid juustusid turustada „San Simón da Costa” kaitstud päritolunimetusega.

Kaitstud päritolunimetusega juustud on tähistatud nummerdatud lisaetiketiga, mida väljastab ja kontrollib kontrolliasutus.

4.5. Tootmismeetod: Juustud valmistatakse toorest või pastöriseeritud naturaalsest täispiimast, mis pärineb galiitsia valget, šveitsi pruuni ja friisi tõugu lehmadelt ning nende ristanditelt, keda on kasvatatud kaitstud päritolunimetuste registrisse kantud usaldusväärsetes põllumajandusettevõtetes. Piim ei sisalda ternespiima ega säilitusaineid ning peab vastama õigusaktides sätestatud üldistele nõuetele.

Piima ei tohi ühelgi viisil standardida ning seda tuleb nõuetekohaselt säilitada temperatuuril kuni 4 °C, et vältida mikroorganismide tekkimist. Juustu valmistamine peab algama hiljemalt 48 tunni möödumisel lüpsist. Tootmine hõlmab järgmisi etappe:

Kalgendamine: kalgendumise esilekutsumiseks kasutatakse laapi, mille aktiivsed koostisosad on ensüümid kümosiin ja pepsiin. Kasutatakse piimahappebakterite Lactococcus lactis, Streptococus cremoris ja Streptococus lactis mitut tüve. Soositakse omamaiste tüvede taastamist ja kasutamist Piim kalgendatakse 30–40 minuti jooksul temperatuurivahemikus 31–33 °C, välja arvatud toorpiima kasutamise korral; sel juhul on temperatuur 30–35 minuti jooksul vahemikus 28–32 °C.

Lõikamine: kalgend lõigatakse vajaliku suurusega tükkideks, et saada 5–12 mm läbimõõduga graanulid.

Vormimine: kalgend asetatakse sellise kuju ja suurusega vormidesse, mis on vajalikud sertifitseeritud tootele iseloomulike omadustega juustude valmistamiseks.

Pressimine: juust pressitakse sobivates pressides vajaliku aja jooksul sõltuvalt pressimise tugevusest ning juustude suurusest. Juustud mähitakse puuvillase riide sisse, et hõlbustada vadaku eemaldamist ning sileda kooriku tekkimist.

Soolamine: juustud asetatakse 14–17 % kontsentratsiooniga soolvette kuni 24 tunniks.

Laagerdumine: pärast soolamist laagerduvad suured juustutükid vähemalt 45 päeva ning väikesed (Bufón) 30 päeva. Juustusid pööratakse ja puhastatakse laagerdumise ajal, et nad omandaksid iseloomulikud omadused.

Hallitusevastane töötlus: see valikprotseduur seisneb juustude asetamises oliiviõlivanni või töötlemises muu lubatud tootega, et pärssida hallituse teket.

Suitsutamine: juustusid suitsutatakse iseloomuliku värvuse tekkimiseks vajaliku aja jooksul ning seejuures tagatakse, et juustud ei puutu kokku tulega. Suitsutamiseks kasutatakse alati kooreta kasepuitu.

Toote kvaliteedi ja jälgitavuse tagamiseks peaks kaitstud tähisega juuste üldiselt turustama tervete juustudena kontrolliasutuse poolt lubatud pakendis. Kontrolliasutus võib siiski lubada juustu portsjonitena turustamist, samuti müügikohas tükeldamist, tingimusel et selleks on loodud sobiv järelevalvesüsteem, millega tagatakse toote päritolu, kvaliteet, ideaalsed säilitamistingimused ning toote nõuetekohane esitlemine tarbijatele, ning mille puhul on välistatud mis tahes arusaamatuste tekkimise võimalus.

4.6. Seos piirkonnaga:

Ajalooline seos:

Legendi järgi sai „San Simón da Costa” juustu valmistamine alguse castreña kultuuri kelti hõimude juures Sierra de Carba ja Xistrali mägedes. Pärimuste kohaselt veeti Rooma impeeriumi aegadel juustu Rooma, kus seda hinnati omapärase maitse ja pika säilimisaja poolest. Hiljem kasutati seda juustu feodaalidele ja kirikule rendi ja kümnise tasumiseks.

Looduslik seos:

Terra Cha piirkond on üks Galiitsia ulatuslikumaid ja väljakujunenumaid alasid, mille terviklikkust täiendab mäestikest ümbritsetud tasane maastik.

Geograafilise keskkonna mõju juustu eripärastele omadustele:

Järgmistel geograafilise keskkonnaga seotud teguritel on mõju „San Simón da Costa” juustu iseloomulikele omadustele:

a) Esiteks, geograafiline keskkond on soodus rohke ja kõrgekvaliteedilise sööda kasvuks. Sööt koosneb peamiselt omamaistest heintaimedest (timut, valge kastehein, aruhein ja raihein) ja kaunviljadest (nõiahammas, ristik, lutsern) mis on kohandunud piirkonna mõõdukas-niiskete tingimustega.

b) Lisaks toodetakse piima väikestes pereettevõtetes ning selleks kasutatakse traditsioonilisi karjakasvatusmeetodeid. Karjast moodustavad seniajani suure osa piirkonnale omased tõud ning selle tõttu on toodetud piim kõrge kvaliteediga ja eripäraste omadustega. Lisaks söödetakse loomi peamiselt talumajapidamises toodetud söödaga, mida täiendatakse, kui ilm lubab, karjatamisega. Jõusööta ostetakse kokku üksnes siis, kui esineb tavapäraste söödaliikide tarneraskusi, ning neid kasutatakse täiendava söödana, et katta karja energiavajadust. Sööt peaks võimaluste piires pärinema määratletud piirkonnast. Traditsiooniline mudel, mille puhul väljastpoolt ettevõtet pärit sööda osa hoitakse rangelt minimaalsena, aitab kaasa väikeste pereettevõtete majandusliku elujõulisuse säilimisele. Selliste põllumajandusettevõtete omadused muudavad nendes toodetud piima juustu valmistamiseks ideaalseks. Teaduslikult on tõestatud, et sellised looduslikumad tootmissüsteemid ja karja söötmismeetodid parandavad piima toiteväärtust, tõstes selle lipiidide profiili konjugeeritud linoolhappe ning oomega-3 rasvhappe sisaldust, sest mida rohkem rohtu lehmad söövad, seda rohkem tõuseb kõnealuste juustu kvaliteeti mõjutavate toitumuslikult kasulike rasvade sisaldus.

c) Asjaomases piirkonnas kasvab palju kaski, mille puitu kasutatakse juustude suitsutamisel juustudele eriomase värvuse ja lõhna andmiseks.

d) Lisaks sellele on piirkonna talupidajatel pikaajaline traditsioon kõnealuse juustu valmistamiseks koos selle unikaalsete omadustega, nagu juustu koheselt äratuntavaks tegev eriomane ja traditsiooniline kuju, samuti on nende toode saavutanud tarbijate seas igati väljateenitud prestiiži ning tuntuse.

4.7. Kontrolliasutus:

Nimi: Dirección General de Producción, Industrias y Calidad Agroalimentaria Aadress: Edificio Administrativo San Caetano, Santiago de Compostela Telefon: (34) 981 54 47 77 Faks: (34) 981 54 57 35 E-post: —

4.8. Märgistus: Kaitstud päritolunimetusega „San Simón da Costa” märgistatud juust peab pärast sertifikaadile ja asjaomastele eeskirjadele vastamise tõendamist kandma reguleeriva asutuse kinnitatud ja väljastatud pitserit, märgist või lisaetiketti, millel on tähtnumbriline järjestikune kood ning ametlik päritolunimetuse logo.

Märge „Denominación de Origen Protegida San Simón da Costa” peab olema nähtav nii märgisel kui ka lisaetiketil.

Märgisel peab olema teave selle kohta, kas juust on toodetud toorpiimast või pastöriseeritud piimast.

(1) ELT L 93, 31.3.2006, lk 12.